ལྷག་པར་དུ་མཚོན་ཆ་བེད་སྤྱོད་བྱས་ནས་འཁྲུག་འཛིངས་མི་བྱེད་པའི་ཡུལ་གྲུ་ཞིག་ལ་མཚོན་ན།ཕན་ཚུན་རྩོད་རྙོག་གི་གཞི་རྩ་གཙོ་བོ་ཁ་ཡིས་བཤད་པའི་སྐད་ཆ་ལ་བརྟེན་ནས་ཡོང་གི་ཡོད་པ་དང་།ཨ་རི་དང་།བྱང་ཀོ་རི་ཡ་ལྟ་བུར་མཚོན་ན་ཕན་ཚུན་ཁ་དམག་མང་པོ་བརྒྱབ་ནས་འཛམ་གླིང་ཧྲིལ་པོར་ཞེད་སྣང་སྐྱེ་དགོས་པ་ཞིག་བཟོས་ཀྱང་།ཁ་ནས་ཕན་ཚུན་ཞི་འཇམ་གྱི་སྐད་ཆ་བཤད་ནས་ནང་འགྲིག་གི་ཁོར་ཡུག་བཙལ་ཡོད་སྟབས།ཁ་ནི་དགེ་དང་མི་དགེ་གང་བྱས་ནས་ནུས་པ་ཧ་ཅང་ཆེ་བ་ཞིག་ཏུ་གྱུར་ཡོད།ཕྱོགས་གཅིག་ནས་དགེ་རྒན་གྱིས་དགེ་ཕྲུག་ལ་སློབ་ཁྲིད་ཁ་ནས་བྱེད་དགོས་པ་དང་།ཕ་མས་བུ་ཕྲུག་ལ་བསླབ་བྱ་ཡང་ཁ་ནས་གནང་གི་ཡོད་པ་བཞིན།ཆོས་འཇིག་རྟེན་གང་ཐད་ནས་ཁ་ལ་བརྟེན་ནས་བཟང་ཕྱོགས་ཀྱི་ལས་དོན་བསྒྲུབས་དང་སྒྲུབ་བཞིན་པའི་གནས་ཚུལ་ཡང་ཧ་ཅང་མང་པོ་ཡོད་མོད།དེ་རིང་འདིར་ཁ་ནི་མི་དགེའི་བང་མཛོད་ཡིན་པ་གཙོར་འདོན་བྱ་རྒྱུ་ལས་ཁ་ཡི་བཟང་ཕྱོགས་བཤད་རྒྱུ་མིན།གོང་དུ་བརྗོད་པ་བཞིན་ཁ་ལ་བརྟེན་ནས་བྱུང་བའི་རྩོད་རྙོག་དང་དམག་འཁྲུག་སོགས་གོ་ལ་ཧྲིལ་པོ་འདིའི་ཁྱོན་དུ་གང་མང་ཡོང་གི་ཡོད།